Irani dhe Arabia Saudite kundër Shtetit Islamik?
Avancimi i ekstremistëve mund të shkaktojë krijimin e aleancave të pamenduara më parë
Arabia Saudite do të jetë një pjesë e rëndësishme e përpjekjeve të administratës Obama për të krijuar një koalicion ndërkombëtar që do të luftojë grupimin ekstremist Shteti Islamik. Irani është tashmë i përfshirë në këtë betejë, duke mbështetur një qeveri të re në Bagdad dhe duke ndihmuar në armatosjen e kurdëve. Si e balancon Uashingtoni mosbesimin e hershëm ndërmjet Teheranit dhe Riadit me bashkëpunimin jozyrtar të Iranit kundër Shtetit Islamik? Në luftën kundër militantëve të Shtetit Islamik në Irak, janë sulmet ajrore amerikane ato që po mbështesin avancimin e forcave kurde. Por, kreu i rajonit të Kurdistanit në Irak, Massoud Barzani, thotë se është Teherani që po i ndihmon kurdët në terren. Ministri i Jashtëm iranian, Javad Zarif, thotë se Teherani është i hapur për një përqasje më të gjerë në përballjen me grupimin Shteti Islamik. Ndërkohë që Sekretari amerikan i Shtetit, John Kerry, po ndërton një koalicion ndërkombëtar kundër Shtetit Islamik, përfshirja e Iranit në këtë luftë, qoftë edhe jo si pjesë e një koalicioni zyrtar, mund të krijojë një problem për Uashingtonin, thotë ish-ambasadori amerikan në Irak, Ryan Crocker. Analisti i Institutit Amerikan të Paqes, Steve Heydemann, thotë se është serioziteti i këtij kërcënimi që do të mundësojë aleanca të paimagjinuara më parë. Ky avancim i grupit ekstremist ka rritur edhe shanset për një lloj të tillë bashkëpunimi, thotë profesorja e Universitetit Georgetown, Nora Bensahel. Kjo është arsyeja pse shtetet e Gjirit Arab mund t’i lënë mënjanë mosmarrëveshjet e tyre me Iranin, thotë profesori i Universitetit Amerikan, Akbar Ahmed. Profesori Ahmed thotë se një nga shenjat më të qarta për një ulje tensionesh mes sauditëve dhe iranianëve është entuziazmi me të cilin Riadi mirëpriti qeverinë e re në Bagdad, e cila ende udhëhiqet nga shiitë të mbështetur nga Irani, por që premtojnë të përfshijnë më shumë sunitët irakianë dhe kurdët.